Vinnustaðir sem vettvangur í baráttunni gegn heimilisofbeldi Auglýsing Oft er erfitt að koma upplýsingum um réttindi og skyldur í íslensku samfélagi til fólks af erlendum uppruna sem býr í landinu . Í þessum hópi eru konur sem búa við ofbeldi á heimili sínu en margar þeirra eru á vinnumarkaði . Oft er vinnustaðurinn eini staðurinn utan heimilis sem þær hafa leyfi til að sækja án milligöngu og / eða afskipta makans en partur af ofbeldinu getur verið að halda þeim félagslega einangruðum og illa upplýstum um réttindi sín hér á landi . Þessar konur þurfa nauðsynlega að fá réttar upplýsingar og í framhaldi aðstoð til að leita úrræða . Af framangreindu er ljóst að vinnustaðir geta verið í lykilstöðu sem vettvangur til að koma upplýsingum á framfæri til kvenna af erlendum uppruna . Því skiptir máli að vinnuveitendur og vinnufélagar séu vakandi fyrir því að samstarfskona þeirra gæti verið í þessari stöðu . Og þá er mikilvægt að bregðast við . Konurnar þurfa að vita að þær eiga sama rétt samkvæmt íslenskum lögum og allir aðrir borgarar þessa samfélags þegar kemur að ofbeldi . Þær eiga sama rétt og maki þeirra þó að hann sé íslenskur og / eða hafi búið hér lengur en þær . Jafn foreldraréttur gildir fyrir bæði foreldri þótt að annað sé af erlendum uppruna . Þær þurfa að vita að samkvæmt íslenskum lögum á enginn að þurfa að búa við ofbeldi eða verða fyrir ofbeldi hvort heldur af hendi nákominna eða ókunnugra . Þú þarft ekki að vera beitt líkamlegu ofbeldi til að eiga rétt á aðstoð eða vilja fara frá makanum . Konur geta verið beittar andlegu , fjárhagslegu , kynferðislegu , líkamlegu ofbeldi . Þær og börnin þeirra eiga rétt á að lifa án þess . Konurnar þurfa að vita að hugsanlega er ekki besti kosturinn að þrauka í sambandinu dvalarleyfisins vegna eða barnanna . Heimilisofbeldi er skaðlegt fyrir börn sem fullorðna . Þær þurfa að vita að þær geta treyst lögreglu , barnaverndin er ekki grýla sem tekur af þeim börnin , félagsráðgjafar geta leyst úr vandamálum . Hringja skal í 112 ef ofbeldi er beitt á heimili eða annars staðar og mikilvægt að leita sér læknisaðstoðar til að fá skráða áverka . Konurnar þurfa að vita að þær geta fengið margvíslega aðstoð til að eiga ofbeldislaust líf . Þær standa ekki einar þótt þær séu aðfluttar til Íslands . Í 37 ár hefur Kvennaathvarhvarfið verið athvarf fyrir konur og börn sem geta ekki búið á heimili sínu vegna ofbeldis . Þar er opið allan sólarhringinn , alla daga ársins . Ráðgjafar Kvennaaathvarfsins eru sérfræðingar í ofbeldi í nánum samböndum . Þar er boðið upp á viðtalsþjónustu fyrir kvenkyns þolendur ofbeldis og hægt að dvelja tímabundið . Þar fá konur upplýsingar , stuðning og ráðgjöf . Túlkaþjónusta í boði . Aðstandendur og aðrir , svo sem vinnuveitendur og vinnufélagar , sem koma að málum þolenda er einnig velkomið að hafa samband . Hvað geta vinnuveitendur og samstarfsfólk gert ? Þeir geta veitt konunum stuðning og verið til staðar , komið upplýsingum á framfæri og tengt þær við aðila sem geta aðstoðað . Vakandi vinnuveitendur og vinnufélagar geta skipt sköpum fyrir konur og börn sem búa við heimilisofbeldi . Það skiptir máli að skipta sér af . Höfundur er starfandi framkvæmda - og fræðslustýra Kvennaathvarfsins . Greinin er liður í 16 daga átaki gegn kynbundnu ofbeldi .